CELEX: 62017TN0107
Language: sk
Date: 2017-02-16 00:00:00
Title: Vec T-107/17: Žaloba podaná 16. februára 2017 – Steinhoff a i./ECB

24.4.2017   
            
            
               SK
            
            
               Úradný vestník Európskej únie
            
            
               C 129/24
            
         Žaloba podaná 16. februára 2017 – Steinhoff a i./ECB
   (Vec T-107/17)
   (2017/C 129/37)
   Jazyk konania: nemčina
   
      Účastníci konania
   
   
      Žalobcovia: Frank Steinhoff (Hamburg, Nemecko), Ewald Filbry (Dortmund, Nemecko), Vereinigte Raiffeisenbanken Gräfenberg-Forchheim-Eschenau-Heroldsberg eG (Gräfenberg, Nemecko), Werner Bäcker (Rodgau, Nemecko), EMB Consulting SE (Mühltal, Nemecko) (v zastúpení: O. Hoepner, Rechtsanwalt)
   
      Žalovaná: Európska centrálna banka
   
      Návrhy
   
   Žalobcovia navrhujú, aby Všeobecný súd uložil žalovanej zaplatiť tieto sumy s úrokmi vo výške 5 % nad príslušnú základnú úrokovú sadzbu odo dňa podania žaloby:
   
               —
            
            
               žalobcovi č. 1: 314 000 eur,
            
         
               —
            
            
               žalobcovi č. 2: 54 950 eur,
            
         
               —
            
            
               žalobcovi č. 3: 2 355 000 eur,
            
         
               —
            
            
               žalobcovi č. 4: 303 795 eur,
            
         
               —
            
            
               žalobcovi č. 5: 750 460 eur.
            
         
      Dôvody a hlavné tvrdenia
   
   Touto žalobou na náhradu škody žalobcovia tvrdia, že žalovaná porušila svoje povinnosti tým, že vo svojom stanovisku zo 17. februára 2012 týkajúcom sa cenných papierov emitovaných a garantovaných gréckym štátom (CON/2012/12) neupozornila na protiprávnosť zamýšľanej reštrukturalizácie gréckeho štátneho dlhu prostredníctvom nútenej výmeny na základe zákona 4050/2012.
   Na podporu svojej žaloby žalobcovia uvádzajú štyri žalobné dôvody.
   
               1.
            
            
               Prvý žalobný dôvod je založený na neupozornení na neprípustnosť nútenej reštrukturalizácie s prihliadnutím na zásadu pacta sunt servanda, keďže pozmeňovacie ustanovenia nie je možné dodatočne účinne vložiť do existujúcich štátnych dlhopisov.
            
         
               2.
            
            
               Druhý žalobný dôvod je založený na nekonštatovaní vyvlastňovacieho účinku zamýšľaného gréckeho návrhu zákona, ktorý zaviedol nútenú výmenu bez stanovenia primeraného odškodnenia v samotnom zákone, čo predstavuje porušenie článku 17 ods. 1 druhej vety Charty základných práv Európskej únie.
            
         
               3.
            
            
               Tretí žalobný dôvod je založený na neupozornení na porušenie článku 63 ZFEÚ.
            
         
               4.
            
            
               Štvrtý žalobný dôvod je založený na neupozornení na porušenie článku 124 ZFEÚ.